En middelsstor (ca. 15 millimeter), bred, blank, rødbrun hornbille. Denne arten skiller seg fra de aller fleste av de tallrike andre artene på dekkvingenes fargetegninger. Disse er mørkt rødbrune med åtte runde, gulhvite til brunoransje flekker som danner tre tverr-rader (2 + 4 + 2). Flekkene er gjerne mørk-kantede. Arten har ikke horn på hodet eller groper på pronotum, kjønnene er forholdsvis like, men hannen er litt smalere enn hunnen og har forstørrede forføtter. Oversiden er middels fint punktert.